Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 206/02)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

1. Jäsenvaltion toimivaltainen viranomainen Nimi: Ministère de l'agriculture, de l'alimentation, de la pêche et des affaires rurales

Direction des politiques économique et internationale

Bureau des signes de qualité et de l'agriculture biologique

Osoite: 3, rue Barbet-de-Jouy - F-75349 Paris 07 SP

Puh. (33-1) 49 55 58 59

Faksi (33-1) 49 55 57 85

2. Hakijaryhmittymä 2.1 Nimi: Alsace Qualité - Groupe choucroutiers

2.2 Osoite: Espace européen de l'entreprise

2, rue de Rome

F-67309 Schiltigheim Cedex

Puh. (33-3) 88 19 16 78

Faksi (33-3) 88 18 90 42

2.3 Kokoonpano: tuottaja/jalostaja (x) muu ( )

3. Tuotelaji: 20. ryhmä - Kasviksista valmistetut tuotteet

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: Choucroute d'Alsace

4.2 Kuvaus: Alsacen hapankaali on Alsacessa kasvatetusta keräkaalista leikattuja ohuita suikaleita, jotka on suolattu ja hapatettu. Se on väriltään valkoista; maku on maitohappokäyneille tuotteille tyypillisesti hapan.

Alsacen hapankaalia myydään joko raakana pusseihin tai sankoihin pakattuna taikka keitettynä pusseihin, muovisankoihin, metallirasioihin tai lasipurkkeihin pakattuna.

4.3 Maantieteellinen alue: Alsacen hapankaalia valmistetaan yksinomaan Alsacessa viljellyistä kaaleista, jotka jalostetaan Alsacen alueella Ylä- ja Ala-Reinissä sijaitsevissa laitoksissa. Tämä alue vastaa Alsacen hapankaalin perinteistä tuotantoaluetta.

4.4 Alkuperätodisteet: Roland Oberlen tekemän Alsacen hapankaalin historiaa koskevan tutkimuksen mukaan Alsacessa kaalin hapattamisesta on todisteita jo 1400-luvulta. Tämä kaalin säilöntämenetelmä on kuitenkin hyvin todennäköisesti paljon vanhempi.

Termi "hapankaali" esiintyy ensimmäisen kerran 1600-luvun lopulla, kun Alsace liitettiin Ranskaan. Se on ranskankielinen äänneasu alsacenkieliselle hapanta kaalia tarkoittavalle sanalle "surkrut".

Pitkään Ranskan saksankielisille alueille rajoittunut hapankaalin kulutus alkoi levitä koko maahan, kun lukuisat alsacelaiset muuttivat Ranskaan vuonna 1870 tapahtuneen Alsacen Saksaan liittämisen jälkeen.

Kuluttaja mieltää hapankaalin alsacelaiseksi. Tämän vuoksi on otettu käyttöön järjestelmä, jossa koko ketju myyntipaikasta kaalin viljelleisiin tuottajiin voidaan jäljittää hapankaalin eränumeron perusteella.

4.5 Viljelymenetelmä/Valmistusmenetelmä: Alsacen hapankaali valmistetaan kaaleista, joita viljellään fyysis-kemiallisilta ominaisuuksiltaan sopivassa maaperässä. Lannoitteiden määrä mukautetaan kaalin tarpeiden ja analyysin perusteella mitatun maaperän kivennäisainepitoisuuden mukaan. Kasvinsuojeluaineita käytetään harkiten; vain sallittuja tuotteita käytetään. Kaalit korjataan kypsinä. Kypsyyskriteereitä ovat keskimäärin kolmen kilon paino (paitsi jos sääolosuhteet ovat olleet kehnot), väri, kerän kiinteys sekä vähintään kolme hennon vihertävää lehteä sen jälkeen kun päällyslehdet on poistettu.

Kaali perataan siten, että saadaan valkoista hapankaalia, jossa ei ole kannan paloja eikä vihreitä lehtiä. Seuraavaksi kaali leikataan ohuiksi suikaleiksi. Suikaleet suolataan ja pakataan säiliöön anaerobisesti siten, että maitohappokäyminen tapahtuu. Hapankaali poistetaan säiliöstä, kun maitohappopitoisuus on yli 1 prosentti. Hapankaali voidaan myydä joko raakana tai keitettynä. Keittäminen tapahtuu happoisuuden vähentämisen jälkeen (maitohappopitoisuuden on oltava 0,4-1 prosenttia) kunkin hapankaalinvalmistajan oman reseptin mukaan sallittuja ainesosia käyttäen.

4.6 Yhteys maantieteelliseen alkuperään 4.6.1 Tuotteen erityisominaisuus

Hapankaalin aistinvaraiset ominaisuudet ovat kaalin riittävän kypsyysasteen ja luonnollisen käymistavan yhteistulos. Kaalin kypsyysaste johtuu sekä alueen syvästä ja runsasravinteisesta maaperästä että päivän ja yön lämpötilavaihteluista. Alsacen hapankaalia valmistetaan yksinomaan pienissä perheyrityksissä, joissa osaaminen siirtyy sukupolvelta toiselle.

4.6.2 Maine

Keskiajalta lähtien on todisteita hapankaalista, jossa on käytetty mausteena paljon katajanmarjaa, seljaa, tilliä, salviaa, kynteliä ja fenkolia. "Kaalinleikkaajasta" (Sürkrüt schneider) on paljon kirjoituksia ja kuvia, joissa tämä kulkee syksyisin tilalta toiselle suikaloimassa erityisellä raastinraudalla kaaleja, jotka laitettiin sitten kerroksittain suuriin Betchdorfin savesta valmistettuihin ruukkuihin suolan ja muiden ainesten kanssa. Hapankaali alkoi levitä maakunnan ulkopuolelle vallankumouksen myötä alsacelaisten poliitikkojen ja sotilaiden saavuttua Pariisiin. Toisen keisarikunnan aikoihin Strasbourgin ympäristöön alkoi nousta pieniä yrityksiä, jotka valmistivat hapankaalia ja myivät sitä Pariisiin. Hapankaali oli esillä Pariisin maailmannäyttelyssä vuonna 1867.

Nykyään monissa Alsacen kylissä järjestetään syksysunnuntaisin lukematon määrä hapankaalijuhlia. Turisteja varten on perustettu hapankaalireitti, jonka varrella voi tutustua eri puolilta hapankaalin valmistukseen aina kaalin viljelystä jalostukseen ja lopputuotteeseen, jota voi maistella lukuisissa reittiin kuuluvissa ravintoloissa. Kuten muillakin paikallistuotteilla, joilla on juurensa perinteissä ja tietyssä alueessa, hapankaalilla on oma kiltansa, joka puolustaa perinteisiä arvoja ja valmistusohjeita.

4.7 Valvontaelin Nimi: Certiqual

Osoite: Espace européen de l'entreprise

2, rue de Rome

F-67309 Schiltigheim Cedex

Puh. (33-3) 88 16 16 79

Faksi (33-3) 88 18 90 42

4.8 Merkintä: Jokaisessa pakkauksessa on oltava merkintä: "choucroute d'Alsace crue ou cuite" ("raakaa tai keitettyä Alsacen hapankaalia") sekä seuraavat tiedot:

- Raaka hapankaali

- kaalit on viljelty Alsacessa käyttäen harkittuja ja valvottuja menetelmiä

- kaalit on jalostettu Alsacessa perinteisiä menetelmiä noudattaen

- kaalilla on oma tunnusmerkintänsä pellolta kuluttajalle asti.

- Keitetty hapankaali

- kaalit on viljelty Alsacessa käyttäen harkittuja ja valvottuja menetelmiä

- kaalit on jalostettu Alsacessa perinteisiä menetelmiä noudattaen

- kaalilla on oma tunnusmerkintänsä pellolta kuluttajalle asti.

Vaihtoehtoisesti: hapankaalin valmistuksessa käytetty ihraa, hanhenrasvaa, alsacelaista valkoviiniä ... (lisättyjen ainesosien mukaan)

4.9 Kansalliset vaatimukset: -

EY-numero: FR/00075/1998.10.26.

Täydellisen asiakirjan vastaanottopäivä: 19.12.2002.